กรุงศรีทุ่มพันล้านดันฟินเทค
เปิด‘กรุงศรีฟินโนเวต’สร้างนวัตกรรมบริหารจัดการสตาร์ทอัพตั้งเป้าสร้างยูนิคอร์น
29 เม.ย. 2560

เปิด‘กรุงศรีฟินโนเวต’สร้างนวัตกรรมบริหารจัดการสตาร์ทอัพตั้งเป้าสร้างยูนิคอร์นโพสต์ทูเดย์ - กรุงศรี เปิดตัว “กรุงศรี ฟินโนเวต” ทุ่มลงทุน 1,050 ล้าน เพิ่มศักยภาพการแข่งขันในยุคดิจิทัล พร้อมหนุนฟินเทค สตาร์ทอัพในไทยและภูมิภาคนายฐากร ปิยะพันธ์ ประธานคณะเจ้าหน้าที่ด้านกรุงศรี คอนซูมเมอร์ และผู้บริหารสายงานดิจิทัลแบงก์กิ้งและนวัตกรรม ธนาคารกรุงศรีอยุธยา เปิดเผยว่า ธนาคารเปิดตัว “กรุงศรี ฟินโนเวต” ซึ่งเป็นบริษัทในเครือ เพื่อส่งเสริมและพัฒนาการสร้างนวัตกรรม บริหารจัดการสตาร์ทอัพ และลงทุนพัฒนาฟินเทค ทั้งนี้ได้ใช้งบลงทุน 30 ล้านเหรียญสหรัฐ หรือประมาณ 1,050 ล้านบาท ในระยะเวลา 3 ปีแรก โดยตั้งเป้าสร้างฟินเทค ยูนิคอร์น (Fintech Unicorns) และเชื่อมโยงนวัตกรรมทางการเงินเข้ากับผลิตภัณฑ์และบริการต่างๆ ของกรุงศรี เพื่อตอบสนองความต้องการผู้บริโภคเพิ่มขึ้น“ในปี 2560 นี้ คาดว่า กรุงศรี ฟินโนเวต จะสามารถสร้างความร่วมมือพัฒนาโครงการด้านฟินเทคประมาณ 20 โครงการ เพื่อนำมาประยุกต์ใช้ควบคู่ไปกับผลิตภัณฑ์และบริการต่างๆ ของกรุงศรี ขณะนี้ได้เจรจาจะร่วมลงทุนในฟินเทคสตาร์ทอัพไทยที่มีศักยภาพ และลงทุนในกองทุนสตาร์ทอัพทั้งในไทยและต่างประเทศบางรายแล้ว” นายฐากร กล่าว ทั้งนี้ ธนาคารได้แต่งตั้งนายแซม ตันสกุล เป็นกรรมการผู้จัดการ บริษัท กรุงศรี ฟินโนเวต ดูแลรับผิดชอบ 3 กิจกรรมหลัก คือ 1.การส่งเสริมและพัฒนาการสร้างนวัตกรรม ซึ่งจะต่อยอดโครงการ Krungsri RISE และ Krungsri Uni Startup ในการพัฒนาและสร้างความแข็งแกร่งให้กับสตาร์ทอัพ 2.การบริหารจัดการสตาร์ทอัพทั้งในประเทศและต่างประเทศ เพื่อร่วมมือในการพัฒนาผลิตภัณฑ์ทางการเงิน และ 3.การลงทุนและร่วมลงทุนในการพัฒนาเทคโนโลยีทางการเงิน นายฐากร กล่าวว่า บริษัทได้วางแนวทางการพัฒนาและการลงทุนในด้านเทคโนโลยีไว้ 9 ด้าน เพื่อให้บริการทางการเงินในยุคดิจิทัลที่สมบูรณ์แบบและมีประสิทธิภาพสูงสุด เช่น Big Data/ Data Analytics เพื่อคิดและวิเคราะห์ข้อมูล สร้างโมเดลการนำเสนอสินค้าและบริการที่เหมาะสม Blockchain เพื่อเพิ่มความรวดเร็วและโปร่งใสในการทำธุรกรรม Super Mobile App เพื่อรองรับการชำระเงินในรูปแบบต่างๆ Robo-Advisor for Wealth Management การนำเทคโนโลยีเข้ามาช่วยให้คำปรึกษาด้านการเงิน Biometric Authentication เพื่อนำเทคโนโลยีการใช้ลักษณะทางกายภาพมาใช้ในการเข้าถึงข้อมูล เพิ่มความปลอดภัย เป็นต้น เพื่อตอบสนองลูกค้าในแต่ละกลุ่มในยุคดิจิทัล